PRIJEDLOG

Gradsko vijeće Grada Siska, na temelju članka 98. stavka 1. Zakona o komunalnom gospodarstvu („Narodne novine“ br. 68/18, 110/18, 32/20 i 145/24) i članka 15. Statuta Grada Siska („Službeni glasnik Sisačko-moslavačke županije“ br. 12/09, 16/10, 9/11, 18/12, 4/13, 6/13 - pročišćeni tekst, 14/14, 9/15, 10/16, 6/18, 18/18 - pročišćeni tekst, 4/20 i 8/21 i „Službeni glasnik Grada Siska“, br. 4/23), donosi

 ODLUKU

 o određivanju vrijednosti boda komunalne naknade

 Članak 1.

Ovom Odlukom određuje se vrijednost boda komunalne naknade (B) za utvrđivanje iznosa komunalne naknade na području Grada Siska.

 Članak 2.

Vrijednost boda komunalne naknade (B) u Gradu Sisku po četvornom metru (m2) nekretnine za koju se utvrđuje komunalna naknada određuje se u iznosu 1,35 EUR godišnje.

 Članak 3.

Danom stupanja na snagu ove Odluke prestaje važiti Odluka o određivanju vrijednosti boda komunalne naknade („Službeni glasnik Sisačko-moslavačke županije“ br. 35/18 i 21/22).

 Članak 4.

Ova Odluka objavit će se u „Službenom glasniku Grada Siska“, a primjenjuje se od 01. siječnja 2026. godine.

KLASA:

URBROJ:

Sisak, 2025.

 GRADSKO VIJEĆE

 GRADA SISKA

 PREDSJEDNIK

Tomislav Kralj, v.r.

PRAVNI TEMELJ

Pravni temelj za donošenje odluke je članak 98. Zakona o komunalnom gospodarstvu („Narodne novine“ br. 68/18, 110/18, 32/20 i 145/24) i članak 15. Statuta Grada Siska („Službeni glasnik Sisačko-moslavačke županije“ br. 12/09, 16/10, 9/11, 18/12, 4/13, 6/13 - pročišćeni tekst, 14/14, 9/15, 10/16, 6/18, 18/18 - pročišćeni tekst, 4/20 i 8/21 i „Službeni glasnik Grada Siska“, br. 4/23).

POTREBNA FINANCIJSKA SREDSTVA ZA PROVEDBU AKTA

Za provedbu ove Odluke nije potrebno osigurati financijska sredstva u Proračunu Grada Siska.

OBRAZLOŽENJE

Temeljem članka 98. Zakona o komunalnom gospodarstvu („Narodne novine“ br. 68/18, 110/18, 32/20 i 145/24) predstavničko tijelo jedinice lokalne samouprave do kraja studenog tekuće godine donosi odluku kojom određuje vrijednost boda komunalne naknade (B) koja se primjenjuje od 01. siječnja iduće godine. Polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture.

Od dana donošenja Odluke o određivanju vrijednosti boda komunalne naknade („Službeni glasnik Sisačko-moslavačke županije“ br. 35/18 i 21/22) znatno su se povećali troškovi održavanja i izgradnje komunalne infrastrukture, uslijed cjenovnih pritisaka na radove, materijale i usluge. Kako bi se omogućilo daljnje ulaganje u izgradnju i omogućilo održavanje željenog standarda kvalitete usluga i pokrivanje stvarnih troškova predlaže se povećanje komunalnog boda. Nadalje, komunalna naknada kao javno davanje koristi se i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene, sve što Grad Sisak kontinuirano provodi na svom području.

Povećanje vrijednosti boda u skladu je s načelima komunalnog gospodarstva, osobito načelom solidarnosti u financiranju, kontinuiranog pružanja komunalnih usluga te ekonomičnosti u njihovoj provedbi.

Slijedom navedenog predlaže se donošenje akta kao u prijedlogu.